钦定古今图书集成/历象汇编/庶征典/第153卷 > 《宋史》 > 汉
## 钦定古今图书集成/历象汇编/庶征典/第153卷 > 《宋史》 > 汉

### 元帝时谣

按《汉书五行志》：元帝时童谣曰：“井水溢，灭灶烟，灌玉
堂，流金门。”至成帝建始二年三月戊子，北宫中井泉
稍上，溢出南流，象春秋时先有鸲鹆之谣，而后有来
巢之验。井水，阴也；灶烟，阳也。玉堂、金门，至尊之居，象
阴盛而灭阳，窃有宫室之应也。王莽生于元帝初元
四年，至成帝封侯，为三公辅政，因以篡位。

### 成帝时谣

按《汉书五行志》：成帝时童谣曰：“燕燕尾涎涎，张公子，
时相见。木门仓琅根，燕飞来，啄皇孙。皇孙死，燕啄矢。”
其后帝为微行出游，常与富平侯张放俱称富平侯
家人。过河阳主作乐，见舞者赵飞燕而幸之，故曰：“燕
燕尾涎涎”，美好貌也。张公子，谓富平侯也。“木门仓琅
根”，谓宫门铜锾，言将尊贵也。后遂立为皇后。弟昭仪
贼害后宫皇子，卒皆伏辜。所谓“燕飞来，啄皇孙，皇孙
死，燕啄矢”者也。又曰：“邪径败良田，谗口乱善人。桂树
华不实，黄爵巢其颠。故为人所羡，今为人所怜。”桂赤
色，象汉家华不实，无继嗣也。王莽自谓黄象，黄爵巢
其颠也。

### 新莽时讹言

按《汉书王莽传》：“莽天凤二年，讹言黄龙堕死黄山宫
中，百姓奔走往观者有万数。莽恶之，捕系问语所从
起，不能得。”